Tref voorsorg by die OBK om nasorg te voorkom - Solidariteit - Solidariteit WêreldSolidariteit Wêreld
Tuis › Mediaverklarings › Tref voorsorg by die OBK om nasorg te voorkom – Solidariteit
Tref voorsorg by die OBK om nasorg te voorkom – Solidariteit
Die vakbond Solidariteit het vandag sy kommer uitgespreek oor moontlike politieke inmenging by die Openbare Beleggingskorporasie (OBK) wat die verkwisting van Afrika se grootste pensioenfonds, die GEPF, tot gevolg kan hê.
Dit volg ná uitsprake van die minister van finansies, Malusi Gigaba, waarin hy noem dat die fonds moontlik as ʼn bron van kapitaal aangewend kan word om reddingsboeie te gee aan sukkelende staatsinstellings. Daar heers reeds onsekerheid oor die minister se geloofwaardigheid weens sy verbintenis met die omstrede Gupta-familie.
Schalk de Bruin, Hoof van Spesiale Projekte by Solidariteit, voer aan dat die minister se poging om van die OBK se uitvoerende hoof, dr. Dan Matjila, ontslae te raak een van vele tekens is dat die minister probeer om polities by die bestuur van die fonds in te meng. “Hierdie gedrag van politici bedreig die toekoms van ʼn goed bestuurde fonds,” het De Bruin gesê.
De Bruin voer aan dat Solidariteit namens nagenoeg 10 000 lede in die verband optree. “Ons het ʼn gevestigde belang om ons lede se pensioen namens hulle te beskerm en om te verseker dat hul pensioenvoordele wel met die nodige omsigtigheid beskerm word,” het De Bruin gesê.
Juis om dié beskerming te bied, het Solidariteit ʼn aansoek om inligting ingevolge die Wet op die Bevordering van Toegang tot Inligting (PAIA) aan sowel die OBK as die GEPF gerig om inligting oor beleggings en verwante prosedures te bekom om sodoende te verseker dat die OBK steeds, soos sy historiese opbrengs aandui, die fonds in die beste belang van sy bydraers bestuur. “Die oogmerk van die aansoek hou hoofsaaklik verband met groot transaksies wat weens die skaal van die fonds klein persentasies uitmaak, maar wel kommer wek oor moontlike politieke inmenging in die fonds. Albei instellings het versuim om binne die voorgeskrewe tydperk van 30 dae te reageer,” het De Bruin gesê.
“Solidariteit sal voorts binne die raamwerk wat deur die wet daargestel is, poog om die relevante inligting van albei instellings te bekom omdat ons dit as belangrike inligting ag vir almal wat aan die fonds behoort. Ons is reeds bewus van verskeie remedies wat gevolg kan word sou daar tekens van wanbesteding wees,” het De Bruin gesê.
Om Solidariteit se PAIA-aansoek te beskou, klik hier.